VENDIM

Nr. 37, datë 19.1.2022
PËR MIRATIMIN E NDRYSHIMIT TË MARRËVESHJES SË FINANCIMIT NDËRMJET REPUBLIKËS SË SHQIPËRISË, PËRFAQËSUAR NGA MINISTRIA E FINANCAVE DHE EKONOMISË (MARRËSI), DHE KfW FRANKFURT AM MAIN (KfW), PËR PROGRAMIN “PROMOVIMI I ENERGJIVE TË RINOVUESHME DHE EFICIENCËS SË ENERGJISË”
Në mbështetje të nenit 100 të Kushtetutës dhe të neneve 19 e 23, të ligjit nr. 43/2016, “Për marrëveshjet ndërkombëtare në Republikën e Shqipërisë”, me propozimin e ministrit të Infrastrukturës dhe Energjisë, Këshilli i Ministrave.
vendosi:

Miratimin e ndryshimit të marrëveshjes së financimit ndërmjet Republikës së Shqipërisë, përfaqësuar nga Ministria e Financave dhe Ekonomisë (marrësi), dhe KfW Frankfurt am Main (KfW), për programin “Promovimi i energjive të rinovueshme dhe eficiencës së energjisë”, sipas tekstit që i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.

Datë 15.9.2020

Marrëveshja Financiare

Data: 10 janar 2006
Shuma: 7,000,000.00 euro

BMZ-nr. 2004 66 276
Ndryshim i Marrëveshjes së Financimit
Kjo letër i referohet Marrëveshjes së Financimit për shumën 7,000,000.00 euro (të ndryshuar herë pas here) (“Marrëveshja e Financimit”), e cila është nënshkruar në datën 10 janar 2006, ndërmjet KfW-së dhe Republikës së Shqipërisë në cilësinë e Marrësit, në kuadër të programit “promovimi i energjive të rinovueshme dhe eficiencës së energjisë”.
Në datën 31 gusht 2020, sipas Marrëveshjes së Financimit, janë disbursuar 5,738,525.40 euro (nga shuma 7,000,000.00 euro). Si rrjedhojë, propozojmë amendimin e Marrëveshjes së Financimit, si më poshtë, me qëllim garantimin e kuadrit ligjor për disbursime të mëtejshme deri në datën 31 dhjetor 2021.

Ne propozojmë si më poshtë:
Seksioni 1

Interpretimi
Në bazë të ndonjë dispozite të shprehur për të kundërtën në këtë letër ose nëse konteksti kërkon ndryshe, termat me germa të mëdha, të përcaktuara në Marrëveshjen e Financimit, kanë të njëjtin kuptim në këtë letër.

Seksioni 2

Amendimet e Marrëveshjes së Financimit
2.1 Dispozitat që vijojnë të Marrëveshjes së Financimit do të amendohen, si më poshtë:

a) Neni 2.2 do të fshihet dhe do të zëvendësohet me tekstin e mëposhtëm:

“KfW-ja ka të drejtë të refuzojë të kryejë disbursime pas datës 30 nëntor 2021.”;
b) Neni 3.1 do të fshihet dhe do të zëvendësohet me tekstin e mëposhtëm:

“KfW-ja nuk mund të pezullojë disbursime, përveç nëse:
a) Marrësi nuk përmbush detyrimet ndaj KfW-së për të kryer pagesat brenda afateve;
b) detyrimet sipas kësaj Marrëveshjeje ose Marrëveshjeve të ndara, pjesë e kësaj Marrëveshjeje, nuk janë respektuar;
c) Marrësi nuk mund të provojë se shumat e disbursuara janë përdorur për qëllimin e dakordësuar;
d) përmbushja e detyrimeve të KfW-së, sipas kësaj Marrëveshjeje, është në kundërshtim me ligjin në fuqi; ose

e) krijohen rrethana të jashtëzakonshme që pengojnë ose rrezikojnë seriozisht zbatimin, funksionimin ose qëllimin e Projektit.”;
c) neni 3.2 do të fshihet dhe do të zëvendësohet me tekstin e mëposhtëm:

“Nëse ka ndodhur ndonjë nga situatat e specifikuara në nenin 3.1 “b”, “c” ose “d” dhe nuk është eliminuar brenda një periudhe të përcaktuar nga KfW-ja, e cila, megjithatë, do të jetë të paktën 30 ditë, KfW-ja:

a) në rastin e nenit 3.1 “b” ose “d”, mund të kërkojë shlyerje të menjëhershme të të gjitha shumave të disbursuara;

b) në rastin e nenit 3.1 “c”, mund të kërkojë shlyerje të menjëhershme të atyre shumave për të cilat Marrësi nuk mund të provojë se janë përdorur për qëllimin e caktuar.”;
d) neni 7.5 do të fshihet dhe do të zëvendësohet me tekstin e mëposhtëm:

“Marrëdhëniet ligjore të vendosura nga kjo Marrëveshje ndërmjet KfW-së dhe Marrësit do të përfundojnë me mbarimin e kohëzgjatjes operacionale të Projektit, por jo më vonë se data 31 dhjetor 2021.”.
Seksioni 3

Vazhdueshmëria

Të gjitha dispozitat e Marrëveshjes së Financimit do të mbeten të pandryshuara dhe do të vazhdojnë, përveç nëse amendohen nga kjo letër, në fuqi dhe efekt të plotë.
Seksioni 4

Dispozita plotësuese

4.1 Kjo letër nuk ndryshon ose heq dorë nga ndonjë dispozitë tjetër e Marrëveshjes së Financimit dhe në veçanti nuk përbën heqje dorë në lidhje me ndonjë nga të drejtat tona, sipas Marrëveshjes së Financimit, përveç siç përcaktohet qartë në këtë letër.

4.2 Dispozitat e nenit 4 (Kostot dhe tarifat publike), nenit 5 (Deklaratat kontraktuale dhe përfaqësimi ligjor) dhe neneve 7.2, 7.3 dhe 7.4 (Dispozita të ndryshme), të Marrëveshjes së Financimit do të përfshihen në këtë letër sikur të jenë vendosur plotësisht në këtë letër dhe sikur referencat në këto klauzola të marrëveshjes të jenë referenca ndaj kësaj letre.

Ju lutem konfirmoni pëlqimin tuaj ndaj termave dhe kushteve të kësaj letre, duke nënshkruar në një format ligjërisht detyrues siç tregohet më poshtë dhe duke i kthyer një origjinal KfW-së:

Me respekt,

KfW

Në kopje

Ne pranojmë çështjet e përcaktuara në letrën tuaj të datës ________, nga e cila kjo është një kopje.

Për dhe në emër të Republikës së Shqipërisë

Përfaqësuar nga Ministria e Financave dhe Ekonomisë

_______________________                                                           Datë 30 shtator 2021

Delina Ibrahimaj

